Kæmper mod lovgivningen i udvisningssag.

Sagen om den forestående udvisning af den herboende Thailænder Suthida Nielsen og hendes syv årige datter Im får det socialdemokratiske folketingsmedlem Bjarne Laustsen til at føle sig flov over at være dansker. Det skriver han i en pressemeddelelse, som i eftermiddag bliver holdt som tale ved et fakkeloptog i Aabybro til fordel for Suthida og datteren. Udvisningen, som er stadfæstet i byretten er begrundet med, at Suthida har større tilknytning til Thailand, efter hendes danske mand sidste år døde. Og siden har Bjarne Laustsen på trods af myndighedernes afgørelse forsøgt at hjælpe mor og datter til at kunne blive i Danmark. - Som i mange andre sager lovede jeg at hjælpe, det er da det mindste man kan gøre og vi har sammen med advokat Jens Bech fået sat fokus på det helt urimelige, at fordi ens ægtefælle dør skal der lige gives en tillægsstraf med en udvisning. Og hvor blev barnets tarv af ? Så er jeg ikke længere stolt af at være Dansker, jeg er flov, skriver Bjarne Laustsen.